KLASA: P-246/22

URBROJ: 711-02-02/05-2025-07

Zagreb, 22. siječnja 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Tonija Turčinova, OIB: …,** **općinskog načelnika Općine Murter-Kornati do 3. studenoga 2024.**,na 69. sjednici održanoj 22. siječnja 2025., donosi sljedeću

 **ODLUKU**

1. **Obveznik Toni Turčinov, općinski načelnik Općine Murter-Kornati do 3. studenoga 2024., propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u imovinskoj kartici obveznika podnesenoj 27. siječnja 2022. te stanja imovine kako proizlazi iz podataka pribavljenih od nadležnih tijela, i to u dijelu „Podaci o nekretninama“:**

**- u odnosu na nekretninu, upisanu u KO Murter Betina, zk.ul.br. …, s obzirom na to da je obveznik u navedenoj imovinskoj kartici prijavio da je suvlasnik 50,00% nekretnine u naravi kuće površine 100,00 m², dok je u zemljišnim knjigama 22. veljače 2021. obveznik bio upisan kao vlasnik u cijelosti posebnog dijela nekretnine - stana neto korisne površine od 111,29 m²,**

**povrijedio je članak 29. stavak 1. u svezi s člankom 10., člankom 11. i člankom 12. stavkom 3. ZSSI-a.**

1. **Za povredu iz točke I. ove izreke, obvezniku Toniju Turčinovu izriče se novčana sankcija iz članka 48. stavka 1. točke 2. ZSSI-a u iznosu od 1.000,00 eura.**
2. **Nalaže se obvezniku Toniju Turčinovu da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-OIB obveznika-24622.**
3. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
4. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je 28. travnja 2022. temeljem prijave mogućeg sukoba interesa obveznika Tonija Turčinova, općinskog načelnika Općine Murter-Kornati do 3. studenoga 2024., otvorilo predmet koji se vodi pod klasifikacijskom oznakom KLASA: P-246/22. U prijavi se navodi da je isti na 6. sjednici Općinskog vijeća koja je održana 22. prosinca 2021. izjavio da je kupio kuću u uvali Pristanište na otoku Žutu u Općini Murter-Kornati. Podnositelj je dalje naveo da obveznik predmetnu nekretninu nije upisao u imovinsku karticu te je predložio zatražiti podatke od nadležnog općinskog suda i nadležne porezne uprave o kupnji kuće.

Člankom 3. stavkom 1. točkom 34. ZSSI-a propisano je da su općinski načelnici obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da je Toni Turčinov obnašao dužnost općinskog načelnika Općine Murter-Kornati u mandatima 2016. – 2017. i 2017. – 2021. te da je od 21. svibnja 2021. do 3. studenoga 2024. ponovno obnašao istu dužnost slijedom čega je isti u obvezi postupati sukladno odredbama ZSSI-a kao obveznik toga Zakona.

U tijeku postupka izvršen je uvid u prijavu mogućeg sukoba interesa od 28. travnja 2022., Registar obveznika, rezultate provedene redovite provjere u predmetu Povjerenstva KLASA: 034-12/24-01/17, te očitovanje obveznika od 16. prosinca 2024.

Povjerenstvo je odlukom od 14. studenoga 2024. u odnosu na obveznika Tonija Turčinova, općinskog načelnika Općine Murter-Kornati, utvrdilo postojanje pretpostavki za pokretanje postupka vezano za moguću povredu odredbi članka 29. ZSSI-a, u vezi s odredbama članka 10., članka 11. i članka 12. stavka 3. istoga Zakona, kojima je propisana obveza potpune i istinite prijave podataka o imovinskom stanju obveznika.

Sukladno odredbi članka 42. stavka 1. ZSSI-a, Povjerenstvo je obveznika dopisom od 14. studenoga 2024. KLASA: P-246/22, URBROJ: 711-02-02/05-2024-04, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest zaprimio 25. studenoga 2024. te se na utvrđenja iste očitovao dopisom zaprimljenim u Povjerenstvu 16. prosinca 2024. u kojem je naveo da u svim postupcima u kojima ga se tereti nije postojala namjera prikrivanja/nedostavljanja podataka o imovini. U odnosu na situaciju koja se dogodila na Općinskom vijeću istaknuo je da je istina da je rekao da je vlasnik nekretnine, no da je ta izjava dana bez prave ozbiljnosti te da stoga nije mogla biti uzeta kao dokaz vlasništva. Također je naveo da je iz dopisa nejasno na koju se nekretninu misli te da pretpostavlja da se radi o nekretnini na otoku Žutu u vezi čega ističe da nije u njegovu vlasništvu već u vlasništvu njegova prijatelja.

Povjerenstvo je u svrhu utvrđivanja činjenica u postupku iz svoje nadležnosti predmet uputilo u postupak redovite provjere imovinskih kartica obveznika Tonija Turčinova vezano za okolnosti navedene u prijavi mogućeg sukoba interesa.

Sukladno članku 11. stavku 3. ZSSI-a imovinska kartica sadrži podatke o imovini obveznika, njegova partnera i maloljetne djece, stečene po svim pravnim osnovama.

Sukladno odredbi članka 11. stavka 5. podstavka 1. ZSSI-a podaci o stečenoj imovini obuhvaćaju podatke o nekretninama u knjižnom i izvanknjižnom vlasništvu stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluka suda ili drugog tijela, u postupku naknade za imovinu koja je prijašnjim vlasnicima oduzeta od strane jugoslavenske komunističke vlasti, a koja je prenesena na općenarodnu imovinu, državno, društveno ili zadružno vlasništvo te na drugi način stečenim nekretninama od drugih osoba.

Sukladno članku 10. stavku 4. ZSSI-a obveznici su dužni jednom godišnje podnijeti imovinsku karticu Povjerenstva do 31. siječnja tekuće godine za prethodnu godinu, a prema stavku 5. istoga članka ZSSI-a imovinska kartica iz stavka 4. toga članka podnosi se uvijek sa stanjem na zadnji dan prethodne godine.

Uvidom u evidencije Povjerenstva utvrđeno je kako je obveznik Toni Turčinov podnio imovinsku karticu 27. siječnja 2022., a koja je relevantna za razdoblje na koje upućuju saznanja i u odnosu na predmete imovine na koje upućuju navedena saznanja.

Uvidom u imovinsku karticu podnesenu povodom ispravka podataka (omaškom označena netočna svrha podnošenja, radi se o godišnjoj imovinskoj kartici za 2021. godinu za koju se smatra kako je prijavljeno imovinsko stanje s 31. prosinca 2021.) utvrđeno je kako je obveznik Toni Turčinov u dijelu koji se odnosi na podatke o nekretninama naznačio kuću u Murteru, upisanu u zk.ul.br. … KO Murter Betina, površine 100,00 m², te je naveo da je ista njegovo suvlasništvo s trećim osobama, a da je njegov suvlasnički udio 50,00%.

Neposrednim uvidom u Informatički sustav Porezne uprave i u zemljišne knjige Općinskog suda u Šibeniku, Zemljišnoknjižnog odjela Tisno, utvrđeno je kako je u KO Murter Betina, u zk.ul.br. …, pod kat. česticu …, označenoj kao dvorište i stambena zgrada, Murter, …, upisan, sa suvlasničkim dijelom: 5933/10000 ETAŽNO VLANIŠTVO (E-2) povezan, posebni dio nekretnine – stan, oznake S2 na 1 katu, neto korisne površine 111,29 m², na kojem je posebnom dijelu, rješenjem Zemljišnoknjižnog odjela Tisno, Općinskog suda u Šibeniku posl.br. Z-… od 22. veljače 2021. kao vlasnik u cijelosti upisan Toni Turčinov (na temelju ugovora o kupoprodaji od 24. rujna 2020. i dodatka Ugovoru od 8. veljače 2021.).

Napominje se da su u KO Murter Betina, u zk.ul.br. …, navedeni posebni dio nekretnine, stan površine 111,29 m² na prvom katu, kao i drugi posebni dio nekretnine, stan u prizemlju površine 76,28 m² upisani 2020. godine, a da je obveznik Toni Turčinov upisan kao vlasnik i toga drugog stana u veljači 2023., na temelju ugovora o darovanju nekretnine od 1. veljače 2023.

Nadalje, neposrednim uvidom u Informatički sustav Porezne uprave utvrđeno je kako obveznik Toni Turčinov, njegov bračni drug niti maloljetna djeca nisu evidentirani kao stjecatelji niti otuđitelji bilo koje nekretnine, osim stjecanja gore navedene nekretnine od strane obveznika, a isto je potvrđeno i uvidom u zemljišne knjige nadležnog općinskog suda i katastra.

Sukladno navedenom, u postupku redovite provjere nisu utvrđene tvrdnje iznesene u prijavi mogućeg sukoba interesa o kupnji i propustu prijave nekretnine od strane obveznika na otoku Žutu.

Nadalje, usporedbom podataka iz provjeravane imovinske kartice obveznika Tonija Turčinova od 27. siječnja 2022. i prikupljenih podataka od nadležnih tijela proizlazi mogući nesklad i nerazmjer između prijavljenih i prikupljenih podataka u pogledu nekretnine upisane u KO Murter Betina, zk.ul.br. …, u pogledu koje proizlazi nerazmjer između vrste nekretnine, prijavljene i uknjižene površine, kao i udjela vlasništva nad istom, u trenutku, odnosno razdoblju na koje se odnosi provjeravana imovinska kartica, s obzirom na to da bi se iz prijavljenih podataka zaključilo kako je obveznik vlasnik ½ kuće površine 100,00 m², dok iz utvrđenih podataka proizlazi kako je tada bio vlasnik u cijelosti stana površine 111,29 m².

Povjerenstvo je obveznika Zaključkom od 22. srpnja 2024., KLASA: 034-12/24-01/17, URBROJ: 711-02-02/04-2024-2, pozvalo dostaviti u roku od 15 dana od dana primitka istoga očitovanje s potrebnim dokazima u odnosu na mogući nesklad, odnosno nerazmjer između prijavljene imovine u imovinskoj kartici od 27. siječnja 2022., u dijelu „Podaci o nekretninama“, i stanja imovine kako proizlazi iz podataka pribavljenih od nadležnih tijela, u odnosu na nekretninu, upisanu u KO Murter Betina, zk.ul.br. …, s obzirom na to da je obveznik u navedenoj imovinskoj kartici prijavio da je suvlasnik 50,00% nekretnine u naravi kuće površine 100,00 m², dok je u zemljišnim knjigama 22. veljače 2021. obveznik bio upisan kao vlasnik u cijelosti posebnog dijela nekretnine - stana neto korisne površine od 111,29 m².

Obveznik je prema zaprimljenoj dostavnici spomenuti Zaključak zaprimio 24. srpnja 2024. te se na utvrđenja istog očitovao dopisom koji je u Povjerenstvu zaprimljen 9. kolovoza 2024. i u kojem je naveo da je u imovinskoj kartici od 27. siječnja 2022. prijavio da je suvlasnik 50,00% nekretnine u naravi kuće površine 100,00 m² upisane u KO Murter Betina, zk.ul.br. … KO Murter Betina, dok je u zemljišnim knjigama 22. veljače 2021. bilo upisano da je vlasnik u cijelosti posebnog dijela nekretnine - stana neto korisne površine od 111,29 m². Obveznik je dalje naveo da je predmetnu nekretninu stekao od svog oca Ugovorom o kupoprodaji nekretnine zaključenim 24. rujna 2020. ovjerenim kod javnog bilježnika broj: OV-6300/2020 dana 25. rujna 2020. te da se tijekom 2020. godine odlučio za kupnju nekretnine te je kupio nekretninu u Murteru, na adresi …, suvlasnički dio nekretnine označen kao 5933/10000 dijela zk.č.br. … KO Murter Betina, …, dvorište, zgrada mješovite uporabe ukupne površine 913 m² s kojim dijelom je povezano vlasništvo posebnog dijela - etažno vlasništvo - 3, Suvlasnički dio: 5933/10000 ETAŽNO VLASNIŠTVO (E-2) 5933/10000 dijela s kojm se uspostavlja pravo vlasništva na Stan oznake S 2 na 1. katu, netto korisne površine 111,29 m², koji se sastoji od hodnika, ostave, kupaonice, kuhinje, blagovaonice i dnevnog boravka, tri spavaće sobe, loggie, balkona i otvorenog stubišta, u projektu etažiranja označeno žutom bojom. Obveznik je uz navedeno napomenuo da taj podatak stoji i u njegovoj imovinskoj kartici iz 2021. godine te da je u stvarnosti suvlasnik ½ dijela stana, a ½ dijela je suvlasnica njegova supruga što proizlazi iz činjenice da su u braku od 2011. godine slijedom čega isti stan predstavlja bračnu stečevinu zbog čega je tako i naveo u imovinskoj kartici. Napominje da je navedeni stan, odnosno etažu E-2 stekao temeljem Ugovora o kupoprodaji nekretnine.

U nastavku ističe da podatak kasnije nije ispravio iz razloga što je ušao u projekt 6.2.1. Potpora ulaganju u pokretanje nepoljoprivrednih djelatnosti u ruralnim područjima za koji je istom bila potrebna uporabna dozvola za nekretninu, a za ishodovanje iste je trebao biti vlasnik objekta za cijelo, točnije vlasnik nekretnine označene kao zk.č.br. … KO Murter Betina, …, dvorište, zgrada mješovite uporabe ukupne površine 913 m². Darovnim ugovorom odnosno ugovorom o plodouživanju koji je sklopio s majkom 7. veljače 2023. izvršen je prijenos suvlasničkog dijela nekremine zk.č.br. … KO Murter Betina, …, dvorište, zgrada mješovite uporabe ukupne površine 913 m² - 2. Suvlasnički dio: 4067/10000 ETAŽNO VLASNIŠTVO (E-1) 4067/10000 dijela s kojim se uspostavlja pravo vlasništva na Stan oznake S1 u prizemlju, netto korisne površine stana 76,28 m², koji se sastoji od ulaznog prostora, kuhinje, blagovaonice i dnevnog boravka, kupaonice, dvije spavaće sobe i natkrivene terase, u projektu etažiranja označeno svijetlo zelenom bojom i svijetlo plavom bojom, etažiranog stana u obiteljskoj kući.

Obveznik dalje ističe da je u prijavi iz 2024. godine koju je podnio Povjerenstvu naveo da je vlasnik kuće od cca 200 m², što i odgovara stvarnom stanju, budući da je kuća etažirana na dva stana koji odgovaraju navedenoj površini, a što proizlazi i iz vlasničkog lista. Obveznik zaključno napominje da njegova namjera nije bila nikakvo prikrivanje bilo kakve imovinske koristi već da je zbog potrebe poštovanja postupka s ciljem zaključivanja Ugovora s Agencijom za plaćanja u poljoprivredi, ribarstvu i ruralnom razvoju (u daljnjem tekstu: APPRRR), vlasništvo bilo upisano samo na njegovo ime, a ne na ime njegove supruge na etaži E-2 u ½ dijela, odnosno upisa njega osobno u ½ dijela na etaži E-2, odnosno upisa njega kao vlasnika za cijelo etaže E-l, koja je uz to opterećena pravom doživotnog plodouživanja njegove majke.

U privitku očitovanja obveznik je dostavio Ugovor o darovanju od 9. siječnja 2023. kojeg je sklopio sa svojom majkom, a kojim ista obvezniku daruje suvlasništvo od 5933/10000 dijela nekretnina k.č.br. … i … obje položene u KO Murter Betina.

Nadalje, obveznik je dostavio Ugovor o kupoprodaji nekretnine koji je 24. rujna 2020. sklopio sa svojim ocem, a predmet koje kupoprodaje je nekretnina na adresi … u Murteru, katastarski označena kao k.č.br. … KO Murter Betina i to suvlasnički dio: 5933/10000 Etažno vlasništvo (E-2) 5933/10000 dijela s kojim se uspostavlja pravo vlasništva na Stan znake S 2 na 1. katu, neto korisne površine 111,29 m², koji se sastoji od hodnika, ostave, kupaonice, kuhinje, blagovaonice i dnevnog boravka, tri spavaće sobe, liggie, balkona i otovorenog stubišta, u projektu etažiranja označeno žutom bojom.

Obveznik je dostavio Aneks Ugovora o kupoprodaji nekretnine od 24. rujna 2020. koji je sklopio 8. veljače 2021. sa svojom majkom, a kojim je ista stupila na mjesto prodavatelja prethodno spomenute nekretnine.

Obveznik je također dostavio Ugovor o darovanju od 1. veljače 2022. kojeg je sklopio sa svojom majkom, a kojim ista obvezniku daruje vlasništvo za cijelo k.č.br. …, zk.ul.br. … KO Murter Betina i to: 2. Suvlasnički dio: 4067/10000 Etažno vlasništvo (E-1) 4067/10000 dijela s kojim se uspostavlja pravo vlasništva na Stan oznake S1 u prizemlju, neto korisne površine stana 76,28 m², koji se sastoji od ulaznog prostora, kuhinje, blagovaonice i dnevnog boravka, kupaonice, dvije spavaće sobe i natkrivene terase, u projektu etažiranja označeno svijetko zelenom i svijetlo plavom bojom uz pridržaj prava osobne služnosti – prava doživotnog plodouživanja u korist darovatelja na teret navedene nekretnine.

Obveznik je uz očitovanje dostavio i Vjenčani list KLASA: 223-03/11-01/293, URBROJ: 2182-06-06/1-11-1, za sebe i suprugu, Zapisnik od obavljenom tehničkom pregledu Šibensko-kninske županije od 9. studenoga 2023., KLASA: UP/I-361-05/23-01/000159, URBROJ: 2182-16/23-23-0005, sastavljen na lokaciji – novoformiranoj građevnoj čestici broj … KO Murter Betina, koja je formirana od k.č.br. …, … i …, sve KO Murter Betina, Općina Murter-Kornati, maselje Murter, …, u postupku izdavanja uporabne dozvole na zahtjev obveznika kao investitora, izvatke iz zemljišnih knjiga za predmetne nekretnine te Posebne uvjete Ugovora o financiranju sklopljenog 21. svibnja 2021. između APPRRR-a kao davatelja potpore i obveznika kao korisnika potpore u iznosu od 371.975,00 kuna za pokretanje djelatnosti proizvodnje proizvoda od pčelinjeg voska, eteričnih ulja, tradicijskih sapuna i drugih sličnih neprehrambenih proizvoda i predmeta opće upotrebe sve povezano s tradicijskim vještinama.

Povjerenstvo je nastavno na sve prethodno navedeno utvrdilo da je obveznik Toni Turčinov, općinski načelnik Općine Murter-Kornati do 3. studenoga 2024., propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u imovinskoj kartici obveznika podnesenoj 27. siječnja 2022. te stanja imovine kako proizlazi iz podataka pribavljenih od nadležnih tijela, i to u dijelu „Podaci o nekretninama“, u odnosu na nekretninu, upisanu u KO Murter Betina, zk.ul.br. …, s obzirom na to da je obveznik u navedenoj imovinskoj kartici prijavio da je suvlasnik 50,00% nekretnine u naravi kuće površine 100,00 m², dok je u zemljišnim knjigama 22. veljače 2021. obveznik bio upisan kao vlasnik u cijelosti posebnog dijela nekretnine - stana neto korisne površine od 111,29 m², povrijedio članak 29. stavak 1. ZSSI-a u svezi s člankom 10., člankom 11. i člankom 12. stavkom 3. ZSSI-a.

Naime, iz očitovanja obveznika danih u postupku redovite provjere kao i u postupku pokrenutom zbog moguće povrede odredbi ZSSI-a o obvezi potpune i istinite prijave podataka o imovinskom stanju obveznika, ne proizlazi da je isti opravdao mogući nesklad odnosno nerazmjer iz imovinske kartice podnesene 27. siječnja 2024., a kako je utvrđeno Zaključkom Povjerenstva od 22. srpnja 2024. budući da je obveznik je u navedenoj imovinskoj kartici prijavio kuću umjesto stana te je prijavio površinu od 100 m² umjesto 111,29 m². U odnosu na argument o suvlasništvu u jednakim dijelovima nekretnine stečene u braku ostaje činjenica da je obveznik u imovinskoj kartici prijavio samo da je on vlasnik 50% iste nekretnine s trećim osobama, a nije prijavio da je suvlasnik s bračnim drugom niti je posebno prijavio da je bračni drug suvlasnik drugih 50% iste nekretnine.

Povjerenstvo je stoga donijelo odluku kao u točki I. izreke ove Odluke.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 29., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Povjerenstvo je smatralo primjerenim izreći novčanu sankciju uzimajući u obzir predmet i opseg utvrđenog nesklada odnosno nerazmjera iz imovinske kartice od 27. siječnja 2024., koji se odnosi na netočnosti u pogledu vlasništva, vrste i površine nekretnine. Kao okolnost koja uvećava odgovornost obveznika uzeto je u obzir da se radi o obvezniku koji je dugogodišnji općinski načelnik Općine Murter-Kornati kojemu su obveze koje proizlaze iz odredbi ZSSI-a morale biti poznate, te posebice da je riječ o obvezniku protiv kojeg je Povjerenstvo u prethodnom razdoblju donijelo Odluku od 28. veljače 2024., KLASA: P-358/22, URBROJ: URBROJ: 711-02-01/03-2024-14, kojom je obvezniku bila utvrđena povreda članka 7. točke c) ZSSI i izrečena sankcija od 1.600,00 eura, dok je okolnost koja umanjuje odgovornost činjenica da nije bilo nesklada u pogledu drugih podataka, slijedom čega je Povjerenstvo utvrdilo primjerenim obvezniku za povredu odredbe članka 29. stavka 1. ZSSI-a, u svezi s člankom 10., člankom 11. i člankom 12. stavkom 3. ZSSI-a, izreći novčanu sankciju iz članka 48. stavka 1. točke 2. ZSSI-a u iznosu od 1.000,00 eura.

Povjerenstvo je stoga donijelo odluku kao u točki II. izreke ove Odluke.

Ova Odluka objavit će se, sukladno članku 44. stavku 6. ZSSI-a, na mrežnim stranicama Povjerenstva nakon uredne dostave obvezniku.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Toni Turčinov, osobnom dostavom

2. Podnositelju prijave, putem pošte

3. Objava na mrežnim stranicama Povjerenstva nakon uredne dostave obvezniku

4. Pismohrana